# விக்கிப்பீடியா:ஆலமரத்தடி/தொகுப்பு53

## கலைச்சொல் உருவாக்கம் பற்றி ஒரு கருத்து

மேலே கலைச்சொல் உருவாக்கம் பற்றி நிகழ்கின்ற உரையாடலைப் பார்த்தேன். துறைவாரியாகச் சொற்களைப் பிரிப்பது மிக்க நன்று. துறைகளை எப்படிப் பிரிப்பது என்றொரு கேள்வி எழலாம். பொதுவாக விக்கியில் இருக்கின்ற பகுப்புகளைப் பெருந்துறைகளாகக் கொண்டு அவற்றின் கீழ் துணைத்துறைகளை உருவாக்கலாம். தமிழ் விக்கியில் முதல்பக்கத்தில் தோன்றுகின்ற தாய்ப்பகுப்புகள் இவை:
- தமிழ்
- பண்பாடு
- வரலாறு
- அறிவியல்
- கணிதம்
- தொழில்நுட்பம்
- புவியியல்
- சமூகம்
- நபர்கள்  
இத்தாய்ப்பகுப்புகளின் உள் எண்ணிறந்த உட்பகுப்புகளும் கிளைப்பகுப்புகளும் உள்ளன. அவை ஒவ்வொன்றையும் "கலைச்சொல் ஒத்தாசை" பக்கத்தில் தருவது இயலாத காரியம் என்று நினைக்கிறேன். இதுவரை நடந்த உரையாடலிலிருந்து மருத்துவம், உயிரியல், கணிதம் போன்ற துறைகளுக்குத் தேவையான கலைச்சொற்கள் தேடப்படுகின்றன. எனவே, அத்துறைகளை முதன்மைப்படுத்த வேண்டும்.  
கிறித்தவ இறையியல் என்றொரு தலைப்பும் வேண்டும். அத்துறை சார்ந்த கட்டுரைகளை நானும் பிறரும் எழுதிவருகின்றோம்.  
வேறு தலைப்புகள் தேவைக்கு ஏற்ப சேர்த்துக்கொள்ளப் படலாம் என்பது என் கருத்து.  
மேலும், பல முறையும் கலைச்சொல் என்பதற்குப் பதிலாக "இணையான தமிழ்ச்சொல்" என்பதே பொருத்தமாக இருக்கும். மூலச் சொல்லின் பொருளின் அடிப்படையில் தமிழ்ச் சொல் உருவாக்கம் பெரிதும் நடைபெறுவதால் வெறுமனே இரு நிரல்கள் கொடுப்பதற்குப் பதிலாக மூன்று நிரல்கள் கொடுக்க வேண்டும். முதல் நிரலில் ஆங்கில (இலத்தீன், கிரேக்க...) சொல், இரண்டாம் நிரலில் "தமிழ்ச் சொல்", மூன்றாம் நிரலில் "சொல் விளக்கம்" என்றிருந்தால் நல்லது. அப்போது, கலைச்சொல்லைத் தமிழில் தேடுவோர் அதற்கான விளக்கத்தையும் அறியலாம். அந்த விளக்கம் போதுமானதாக இல்லாத போது வேறு சொல்லாக்கம் பரிந்துரைக்கப்படலாம். சில வேளைகளில் சிலர் கலைச்சொல் வேண்டுமென்று கேட்கலாம். அப்போது கேட்கப்பட்ட கலைச்சொல்லை எழுதிவிட்டு, தமிழ்ப் பகுதியில் ஒரு கேள்விக் குறியை இட்டுச் செல்லலாம். பிறர் அதற்கான இணைச்சொல்லைப் பரிந்துரைக்கலாம். பல பரிந்துரைகள் வந்தால், அவற்றுள் முதன்மைத் தேர்வாக ஒரு சொல் இருக்கும் போது அதையும் குறிப்பிட்டுக் காட்டலாம்.  
இறுதியாக, ஒரு கலைச்சொல் பொருத்தமானது என்று ஏற்கப்பட்ட பின், அதையே தொடர்புடைய வேறு கட்டுரைகளிலும் பயன்படுத்தி, ஒரு சீர்நிலை உருவாக்கல் நன்று.  
தமிழ்க் கலைச்சொல்லாக்கம் (இணைச்சொல்லாக்கம்) தமிழ் விக்கியின் வளர்ச்சிக்கும் தர உயர்வுக்கும் இன்றியமையாதது. பணி தொடர்க!--பவுல்-Paul 00:49, 3 மே 2011 (UTC)  
:நீங்கள் சொல்வது எனக்கும் ஏற்புடையதே, ஆனால் மிகப்பெரும்பாலான நேரங்களில் இடாய்ச்சுமொழி அல்லது வேறு ஒரு மொழியில் இருந்து தமிழுக்கு ஆக்குவது எளிது. சொற்பிறப்பியல் (கிரேக்கம் இலத்தீன்) பார்ப்பதும் மிக முகனையானது (முக்கியமானது), ஆனால் அதனோடு இடாய்ச்சுமொழி, உருசிய மொழி வழியாகவும் பெறலாம். எடுத்துக்காட்டாக femur என்று ஆங்கிலத்தில் சொன்னாலும் தமிழில் தொடையெலும்பு என்பது இடாய்ச்சு மொழியில் Oberschenkelknochen என்பதோடு நெருக்கம் கொண்டது (Oberschenkel = தொடை (schenkel = கால்), knochen = எலும்பு; ஆகவே Oberschenkelknochen = தொடை எலும்பு). இணைச்சொல்லாக்கம் என்பதிலும் எனக்கு முழு ஈடுபாடு இல்லை. நாம் பெரும்பாலும் ஆங்கிலத்தில் இருந்து அதற்கு ஈடான சொல்லை அறிய முற்பட்டாலும், நமக்குத் தேவையான கருத்தைப் பயன்படுத்தும் ஒரு கலைச்சொல்லைத்தான் தேடுகிறோம், ஆகவே கலைச்சொல் என்பதே சரியான வழக்கு. இணைச்சொல் என்பது equivalent நிகரி என்பது. உண்மையில் நாம் அடைய வேண்டிய சொல், ஒரு கருத்தை நம் மொழியில் சரிவரக் குறிக்கும் ஒரு சிறப்புச்சொல். --செல்வா 03:22, 3 மே 2011 (UTC)  
- செல்வா, சொல்லின் தன்மையைப் பொறுத்து இணைச்சொல்லோ கலைச்சொல்லோ அமையலாம் என்பதில் எனக்கும் கருத்து வேறுபாடு இல்லை. இருப்பினும் தமிழ்ச் சொல்லாக்கம் வேண்டிநிற்கும் சொல்லின் பொருளை அதன் மூலத்திற்கு ஏற்ப அறிந்துணர்வது பெரும் பயன் தரும் என்பது என் கருத்து. மூலம் பண்டைய மொழிகளிலிருந்தோ, ஆங்கிலம், பிரான்சியம், எசுப்பானியம், இடாய்ச்சு போன்ற அண்மைய மொழிகளிலிருந்தோ பொருள் காணப்படலாம். அப்பொருள் நேர்வழியாகவோ விரிவழியாகவோ அமையலாம். இங்கு ஒருவழிதான் சரி எனலும் இயலாது. எனவே பன்முனை அணுக்கம் பலன் நல்கும். அவ்வாறே நீங்களும் கலைச்சொல் ஆக்கிவருவதற்குப் பாராட்டு!--பவுல்-Paul 04:00, 3 மே 2011 (UTC)
: பவுல் கூறியது போல முதலில் தேவைப்படும் பிரிவுகளை உருவாக்கலாம் என கருதுகிறேன். செல்வா, நான் ஒரு சில சொற்களை உருசியமொழி வழியாக தமிழுக்கு ஆக்க யோசித்து இருக்கின்றேன், எனினும் உருசியமொழியில் பெரும்பாலான மருத்துவச் சொற்கள் "ஒலிபெயர்ப்பு" செய்யப்பட்டுள்ளன.--செந்தி<small><sup><font color="orange" size="">//உரையாடுக//</font></sup></small> 17:57, 4 மே 2011 (UTC)